Rekord laagtepunte vir die randArgieffoto Die Suid-Afrikaanse rand het Vrydag ŉ rekordlaagtepunt van 16 teen 1 Amerikaanse dollar gehaal. Die geldeenheid daal dramaties teen van die grootste geldeenhede sedert pres. Jacob Zuma Woensdag sy besluit aangekondig het om die minister van finansies, Nhlanhla Nene, te vervang met David van Rooyen, ŉ grootliks onbekende LP. Binne twee dae het die rand met ongeveer 8% gedaal en teen R24.02 teen die pond verhandel en R17.38 teen die euro. Die rand word verder onder druk geplaas te midde van ŉ moontlike rentekoersverhoging in Amerika. Bankaandele het ook met meer as 10% gedaal tot vlakke wat laas ná die 2008 finansiële ineenstorting beleef is. “Die markte is geskud nadat Nene uit sy pos verwyder is,” het Garikai Matambo, ŉ navorsingsanalis van Frontier Advisory, gesê. “Die rand kan moontlik nog vir ŉ week lank bly wankel.” Matambo het gesê Suid-Afrika beleef finansiële uitdagings en kan nie onstabiele markte bekostig nie. Jeff Radebe, minister in die presidensie, het Vrydag Zuma se besluit verdedig en gesê die aanstelling en verwydering van ministers uit hul amp bly die volste reg van die president. Zuma het nie verduidelik waarom hy Nene uit sy pos verwyder het nie, maar gerugte doen die ronde dat hy afgedank is oor sy fiskale omsigtigheid en vir politieke redes, waaronder sy versuim om ŉ kernkragprogram van R1 biljoen goed te keur, sy ondersoek oor wanbesteding by die SAUK en sy uitspraak teen die SAL se onderhandelinge met Airbus.